Správa zo zahraničnej pracovnej cesty – zasadnutie Výboru pre vzdelávanie Rady EÚ a pracovná stáž na Generálnom riaditeľstve pre vzdelávanie a kultúru (DG EAC) určená pre národného koordinátora predsedníctva v Rade EÚ v oblasti vzdelávania. 

1.	Účastníci ZPC:
	
Mgr. Jana Lopušná, LLM
Ministerstvo školstva, vedy, výskumu a športu, sekcia medzinárodnej spolupráce a európskych záležitostí, odbor európskych vzťahov; Stromová 9 Bratislava; národný koordinátor SK PRES; anglický jazyk.
2. Zahraničná pracovná cesta:
Belgicko, Brusel, 11.- 26.1.2016 –  Európska komisia, Rada Európskej Únie 
Rue Joseph II. 70, 1000 Brusel, Belgicko
Cestovné náklady sú hradené z  rozpočtu SK PRES MŠVVaŠ SR. Pobytové náklady a iné výdavky sú financované z rozpočtu SK PRES MŠVVaŠ SR. 
3.	Rámcový program pobytu:

11.1.2016  	odlet z Viedne do Bruselu	
12.1.2016	zasadnutie Výboru pre vzdelávanie Rady EÚ
13.- 24.1. 2016 stáž na DG EAC – pracovné stretnutia so zástupcami EK
25.1.2016	híring holandskej ministerky školstva, kultúry a výskumu v EP 
26.1.2016	zasadnutie Výboru pre vzdelávanie Rady EÚ
26.1.2016	odlet z Bruselu do Viedne			
4.	Stručný priebeh rokovaní:

Zasadnutie Výboru pre vzdelávanie Rady EÚ, 12.1.2016
Dňa 12. januára 2016 sa uskutočnilo prvé zasadnutie Výboru pre vzdelávanie pod vedením holandského predsedníctva Rady EÚ, ktorému predsedal Mirko van Muijen. Zasadnutie bolo venované otvoreniu diskusie k návrhu vyhlásenia Rady o podpore socio-ekonomickej konvergencie a inklúzie v EÚ prostredníctvom vzdelávania. Dokument predstavuje príspevok vzdelávania a odbornej prípravy do Európskeho semestra 2016 a marcovej Európskej rady. Dokument má dobrú štruktúru, obsahuje mnoho odkazov na štúdie a vedecké dokumenty. Delegácie však mali výhrady k terminológii a prílišnému sústredeniu sa na otázky zamestnanosti. Popoludnie bolo venované tematickej diskusii o prechode zo vzdelávania do zamestnania. Diskutovalo sa predovšetkým o možných národných akčných plánoch pre spoluprácu medzi vzdelávaním a podnikateľským sektorom, možnej konferencii na vysokej úrovni o národných a regionálnych záväzkoch v rámci Európskeho združenia pre učňovskú prípravu počas SK PRES a dlhodobej mobilite učňov.  
Stáž na DG EAC – pracovné stretnutia so zástupcami EK, 13.- 24.1. 2016
Počas stáže priamo na DG EAC bolo realizovaných niekoľko pracovných stretnutí so zástupcami EK v ohľadom agendy vzdelávania, ako aj praktických aspektov organizácie podujatí v oblasti vzdelávania, mládeže a športu. Hlavným cieľom bolo nadviazanie priamych kontaktov s kľúčovými osobami a zoznámenie sa s agendou a plánovanými iniciatívami EK, ktoré budú mať presah na slovenské predsedníctvo v Rade EÚ (SK PRES).
- Úvodné zoznamovacie stretnutia s úradníkmi na oddeleniach A.1 Európa 2020, Investičný plán, ET 2020 a A.2 Analýza ČŠ – oboznámenie sa s vecnou agendou oddelení a s príslušnými úradníkmi. Diskusia s vedúcou oddelenia Sophiou Eriksson, jej zástupkyňou Fiorellou Perotto a Yourim Devuyst, ktorý je zodpovedný za vzťahy s PRES, na tému priorít a plánovaných podujatí počas SK PRES.
- Účasť na rokovaní DG EAC s Európskymi sociálnymi partnermi ohľadom ich príspevku do tzv. „Follow- up k Parížskej deklarácií“, ktorá má obsahovať konkrétne návrhy ako podporovať hodnoty demokracie a bojovať proti netolerancii a diskriminácii prostredníctvom vzdelávania. DG EAC požiadal partnerov o ich vstupy, návrhy a príklady dobrej praxe.
- Účasť na okrúhlom stole organizovanom spoločnosťou Microsoft a CSR Europe, ktorého predmetom bola diskusia k novej iniciatíve „Pact 4 Youth“ vedenej súkromným sektorom za podpory EK. Zámerom projektu je vytvoriť lepšiu spoluprácu medzi vzdelávaním, vládami a súkromnými spoločnosťami s cieľom ponúknuť mladým ľudom možnosť prepojiť teoretické poznatky s praxou a získať praktické skúsenosť počas aj po skončení štúdia.
- Pracovné stretnutie k „Follow – up k Parížskej deklarácií“. Rok po prijatí deklarácie je cieľom EK zhodnotiť aké kroky boli v ČŠ podniknuté smerom k jej implementácií a navrhnúť niekoľko veľmi konkrétnych (dobrovoľných) opatrení s cieľom posilniť vzdelávanie k európskym hodnotám, tolerancii a nediskriminácii. Medzi navrhovanými opatreniami by sa malo objaviť najmä lepšie využívanie európskych finančných nástrojov, ako aj „značka inkluzívnosti“, o ktorú by sa mohli uchádzať školy a iné vzdelávacie inštitúcie za podmienky splnenia určitých kritérií inkluzívnosti.  
- Stretnutie s Michalom Rynkowskim (oddelenie C.3 Šport), ktorého predmetom bola organizácia a financovanie podujatí v oblasti športu – DG Šport a Konferencia o vzdelávaní v športe a prostredníctvom športu.
- Účasť na seminári DG EAC určenom pre asistentov poslancov Európskeho parlamentu, ktorí sú členmi Výboru pre kultúru a vzdelávanie (CULT). 
- Stretnutie s Gertom Godinom (oddelenie R.1 Financie), ohľadom administrácie predsedníckych grantov Erasmus+ z DG EAC, z ktorých budú spolufinancované podujatia v oblasti vzdelávania, mládeže a športu počas SK PRES. Predmetom stretnutia boli najmä praktické záležitosti ohľadom prípravy návrhu rozpočtu, oprávnených nákladov a vypĺňania grantovej prihlášky.
- Stretnutie so zástupcami DG EMPL (zástupkyňa vedúcej oddelenia 0.1.Koordinácia: Alison Crabb, vedúca oddelenia E.2. Zručnosti a kvalifikácie: Ana Carla Pereira) zamerané na zistenie najnovších informácií ohľadom uvedenia plánovaného balíka EK „Program pre nové zručnosti pre Európu“ (New Skills Agenda for Europe), ktorý má zahŕňať viacero legislatívnych a legislatívnych iniciatív spadajúcich do kompetencie DG EMPL a DG EAC, a tak do portfólia dvoch konfigurácií Rady, a to Radu ECYS a Radu EPSCO. Legislatívne a nelegislatívne iniciatívy budú mať značný vplyv na konečné priority SK PRES v oblasti vzdelávania a tak aj agendu novembrovej Rady pre vzdelávanie.
- Séria stretnutí ohľadom príspevku DG EAC do Programu pre nové zručnosti (Skills Agenda) so Sophiou Eriksson, Biancou Buisoc, Ingrid Rigler.
Pretrváva nejasnosť pokiaľ ide o úlohu DG EAC, na stretnutí komisárov dňa 25. januára mal komisár Navracsics artikulovať, že chce aby DG EAC malo rovnako dôležitú úlohu v Programe pre nové zručnosti pre Európu. Rovnako nie je jasné, ktorá z iniciatív spadajúcich pod DG EAC bude súčasťou Programu. DG EAC má zámer zahrnúť:
•	Odporúčanie o kľúčových zručnostiach (Key Competences Recommendation) – v roku 2016 bude 10. výročie od prijatia - úvodná debata k začiatku zhodnotenia implementácie odporúčania by sa mohla uskutočniť počas HLG ET v Bratislave (či je potrebná revízia, aké kompetencie by mali byť zvýraznené, atď).
•	Modernizáciu vysokoškolského vzdelávania
•	Formalizáciu rámca pre pred primárne vzdelávanie (ECEC)
•	Benčmark o základných zručnostiach, ktoré by mal mať každý v 15 rokoch. Kabinet komisára Navracsicsa jasne indikoval, že prízvukované budú podnikateľské zručnosti.

- Séria stretnutí s úradníkmi z koordinačného oddelenia 0.1 (Ingrid Rigler, Wilhelm Vukovich, Fillip van Depoele, Sarah Stroobants) a poradcom generálnej riaditeľky DG EAC – Lucom Perego, do portfólia ktorých patrí koordinácia všetkých iniciatív na DG EAC a ich komunikácia smerom ku Generálnemu sekretariátu, koordinácia súladu s politickými prioritami, pracovným plánom EK, a kontinuity s predchádzajúcimi PRES, koordinácia a komunikácia so súčasným PRES. Všetci prisľúbili SK PRES plnú súčinnosť.
- Stretnutie so zástupcami DG EMPL ohľadom organizácie plánovaného Zasadnutia generálnych riaditeľov pre odborné vzdelávanie a prípravu počas SK PRES. DG EMPL predstavilo zástupcom PRES ich návrh na zmenu zasadnutia GR na konferenciu o Európskej aliancii pre učňovskú prípravu.
- Séria stretnutí so zástupcami oddelení: Školské vzdelávanie a viacjazyčnosť; Vysokoškolské vzdelávanie; Inovácie vo vzdelávaní, ktorým predmetom bolo predstavenie priorít SK PRES, ako aj kalendára plánovaných podujatí. Zástupcovia EK vyjadrili podporu uvedeným prioritám SK PRES, ako aj vôľu pomocť pri odbornej príprave podujatí napríklad odporúčaním rečníkov apod. 
- Stretnutie so zástupcami DG CONNECT, ktorého hlavnou témou bola priorita SK PRES týkajúca sa digitálnych zručností. DG CONNECT navrhli organizáciu konferencie na najvyššej úrovni, ktorej témou by boli práve digitálne zručnosti.
Híring holandskej ministerky školstva, kultúry a výskumu v EP, 25.1.2016
Úvod: Híring NL ministrov v Európskom parlamente viedla predsedníčka parlamentného výboru CULT Silvia Costa. Prvý bol na programe híring ministerky zodpovednej za oblasť vzdelávania, kultúry a audiovízie Jet Bussemaker. V úvode sa p. Costa zamerala na niektoré z priorít NL PRES a uviedla ich do súvislosti s pripravovanými iniciatívami COM (Balíček zručností) a EP (Podpora občianstva a vyučovania o EÚ na školách). Takisto uviedla, že v súvislosti s pripravovaným legislatívnym balíkom o podpore zručností predpokladá spoločné zasadnutie parlamentných výborov CULT a EMPL. Následne odovzdala slovo ministerke Bussemaker, ktorá dostala 10 min priestor na prezentáciu priorít.
Hlavná línia prezentácie: V Európe majú učitelia ťažkú úlohu pripraviť študentov na zamestnania, ktoré zatiaľ neexistujú. Vedomosti preto nepostačujú. Do popredia sa dostávajú flexibilné, kritické a širšie sociálne a občianske zručnosti. Vzdelávanie je síce národnou kompetenciou, ale výzvy sú spoločné. Musíme preto hľadať ich spoločné riešenia, ktoré NL vidí v sociálnej a ekonomickej konvergencii a spolupráci v rámci Európskeho semestra. Hlavné priority sú tri: podpora zručností, predchádzanie radikalizácii a riešenie migrácie. V súvislosti s prvou prioritou NL plánuje dve konferencie „Zručnosti pre život“, v úzkej spolupráci s ministerstvom práce a „Modernizácia vysokoškolského vzdelávania“. V oblasti prevencie radikalizácie sa zameria na mediálnu gramotnosť, posilnenie úlohy učiteľov a podporu občianstva, v nadväznosti na Parížsku deklaráciu. V otázke migrácie pôjde o výmenu skúseností s integráciou migrantov a ich sociálnou inklúziou.
Intervencie: Po prezentácii nasledovali otázky členov výboru, v ktorom poslanci dostali 3 min časový priestor na svoju intervenciu. Prvá otázka bola k spôsobu presadzovania spoločných európskych hodnôt vo vzdelávaní pri silných národných kompetenciách. DE MP Helga Trüpel (co-chair) sa zamerala na potrebu podpory náboženskej výchovy bez viazanosti na konkrétne náboženstvo. V súvislosti s výkladom koránu zohrávajú významnú úlohu v rodinách ženy a mali by sme preto hľadať cesty na využitie európskych programov na ich podporu. MP Mircea Diaconu (co-chair) podotkol, že na boj proti radikalizácii nie je vzdelávanie dostatočne silná zbraň a čo preto ministerka plánuje urobiť (zodpovedá aj za oblasť kultúry). MP J. Evans sa opýtal na zapojenie občianskych združení pri podpore minoritných kultúr. MP Julie Ward poukázala na potenciál mladých ľudí v oblasti sociálnej inklúzie na príklade mládežníckeho parlamentu „Youthforia“. Španielsku poslankyňu zaujímalo, ako chce NL PRES riešiť potrebu začlenenia migrantov, keď aj jednotlivé členské štáty EÚ majú problém akceptovať vlastné kultúrne a náboženské rozdiely. Česká europoslankyňa navrhla pri organizovaní konferencií NL PRES využiť správy EP. DE MP Dietmar Köster sa pýtal, akú úlohu môže zohrať celoživotné vzdelávanie v odstránení veľkých sociálnych rozdielov v EÚ. Gréckeho poslanca zaujímalo, čo by p. ministerka urobila pre lepšiu propagáciu programu Erasmus+.
Reakcia na intervencie: Odpoveď NL ministerky bola vo všeobecnej rovine. Vzdelávania na úrovni EÚ chce riešiť prostredníctvom každoročného Monitoru vzdelávania a odbornej prípravy, v previazanosti na Európsky semester. Vyzdvihla spoluprácu prostredníctvom technických pracovných skupín a otvorenej metódy spolupráce.  Program E+ chápe ako nástroj interkultúrneho a sociálneho dialógu. V oblasti náboženského vzdelávania plánuje osloviť nielen vzdelávacie inštitúcie, ale aj náboženské organizácie. Na záver predsedníčka výboru Costa upozornila ministerku na štúdiu EP v otázke udržateľnosti prístupu k vzdelávaniu u detí migrantov.
Postrehy: GS Rady pripraví pred híringom pre ministra profily členov výboru s ich fotografiami a menami. V Európskom parlamente bude zároveň pre ministra celý deň k dispozícii miestnosť na bilaterálne stretnutia s predsedníčkou výboru, brífing s GR sekretariátu Rady, atď. Minister bude mať počas híringu za predsedníckym stolom po pravici predsedníčku výboru a po ľavej ruke diplomata zo SZ SR pri EÚ. Holanďania mali vopred zmapovaných členov parlamentného výboru a nachystané predpokladané otázky a odpovede. V prípade, že zaznela neočakávaná otázka prísediaci diplomat zrozumiteľne napísal odpoveď pre ministra na papier. Híring zároveň sledovali kľúčový experti z ministerstva prítomní v sále a boli nachystaný na neočakávané otázky reagovať mailom diplomatovi sediacemu vedľa ministra. Rovnako sledovali híring experti v hlavnom meste on-line a boli v priamom e-mailovom spojení s diplomatom.
Odporúčania: Pred híringom pozrieť posledné štúdie EP, ktoré sa aj okrajovo týkajú predmetu prezentácie. Neformálne stretnutie s predsedníčkou, prípadne podpredsedami výboru za účelom spoznania ich názoru na problematiku (NL ministri poznali a oslovovali menom členov výboru). Podľa profilov poslancov vytvoriť zoznam predpokladaných Q&A. Určiť zodpovednosť za tematické okruhy možných otázok a skupinu kľúčových expertov sledujúcich priebeh híringu priamo v sále a on-line v Bratislave, nachystaných pohotovo písať odpovede.
Zasadnutie Výboru pre vzdelávanie Rady EÚ, 26.1.2016
Druhé rokovanie Výboru pre vzdelávanie počas NL PRES bolo venované príprave februárovej Rady pre vzdelávanie, ktorá sa uskutoční 24.2.2016. Po pripomienkach právnej služby Rady EÚ muselo PRES zmeniť formát svojho hlavného dokumentu: návrh vyhlásenia Rady zmenilo na návrh uznesenia Rady a zástupcov vlád ČŠ, keďže dokument sa podľa PRES dotýka aj zdieľaných kompetencií. Delegácie však zatiaľ nedali tejto zmene úplne zelenú. Ďalší majú výhrady k používaniu výrazu "skills" v dokumente, využili by radšej širší pojem "competences". EK informovala o nástroji peer counseling. PRES predložilo prvý zo svojich diskusných dokumentov na Radu o podpore občianstva a základných hodnôt prostredníctvom vzdelávania. Hlavnými diskutujúcimi budú traja ministri (CZ, FR, tbc), na ktorých budú ostatní reagovať. 
Popoludnie bolo venované tematickej diskusii o transparentnosti a otázkach validácie a potvrdzovania vzdelávania, vrátane ich externej dimenzii. V diskusii vystúpilo aj SK. EK (DG EMPL) informovala, že na základe rozhodnutia tzv. projektového tímu na úrovni komisárov, by Program pre nové zručnosti pre Európu mal byť zverejnený 25.5.2016. 
SE ohlásilo, že zorganizuje v Štokholme (6.-7.4.2016) peer learning activity o efektívnych stratégiách na integráciu novo prichádzajúcich detí migrantov.
5.Zhrnutie:
6.  Prehľad prinesenej dokumentácie a miesto jej uloženia:
Prinesená dokumentácia je dostupná v Extranete Rady EÚ a na OEV.
7.   Osobitne vyhodnotený očakávaný prínos ZPC:
Zahraničná pracovná cesta splnila účel v plnom rozsahu. Hlavným cieľom ZPC bola prezentácia priorít, podujatí,  a najmä strategických tém v oblasti vzdelávania, mládeže a športu počas SK PRES. Témy SK PRES sa tešili pozitívnemu ohlasu EK. Rovnako sa bolo možné oboznámiť s pripravovanými iniciatívami EK, ktoré značne ovplyvnia priority SK PRES v oblasti vzdelávania. Počas pobytu v Bruseli sa rovnako konali aj dve zasadnutia Výboru pre vzdelávanie Rady EÚ.
Odporúčanie: V súvislosti s blížiacim sa SK PRES je potrebné, aby zástupcovia MŠVVaŠ SR aktívne komunikovali s príslušnými generálnymi riaditeľstvami a oddeleniami EK, najmä pokiaľ ide o spoluprácu v oblasti vecnej agendy, ako aj organizáciu podujatí. Pred samotným SK PRES je nevyhnuté realizovať ďalšiu sériu stretnutí so zástupcami DG EAC a DG EMPL ohľadom detailov Programu pre nové zručnosti pre Európu. Rovnako je potrebná stále výraznejšia aktívna účasť na zasadnutiach Výboru pre vzdelávanie.

8.   Spôsob zverejnenia výsledkov ZPC, prenos získaných informácií:
Správa zo ZPC je k dispozícii na intranete, zaslaná na vedomie.

Správu vypracoval: Mgr. Jana Lopušná, OEV MŠVVaŠ SR

Správu schválil: 	Mgr. Lucia Divičanová, R OEV, MŠVVaŠ SR
			PhDr. Marek Moška, GR SMSEZ, MŠVVaŠ SR

Dátum: 22.2.2016
		     
Poznámka: Správu zo ZPC je potrebné vypracovať do 10 dní od jej ukončenia a predložiť na Sekciu medzinárodnej spolupráce